LUOTTAMUS

Yhdeksän kuukauden päästä on jouluaatto. Näin häikäisevän kirkkaiden päivien, valoisien hankien ja kevään korvalla ei ajatus käänny jouluiseksi ihan helpolla. Eikä varmasti tiennyt nuori Mariakaan, minkälainen juhla ja härdelli hänen poikansa syntymäpäivän ympärille myöhemmin kehittyy. Sunnuntaina muistelemme Jeesuksen äitiä Mariaa, joka minulle edustaa luottamuksen symbolia. Nuori, naimaton nainen tulee raskaaksi ja takuulla mieli täynnä pelkoa, hämmennystä, hätää hän kuitenkin vastaa Jumalan viestintuojalle, enkelille: ”Minä olen Herran palvelija. Tapahtukoon minulle niin kuin sanot.” Vaikka varmasti yhdeksän raskauskuukauden aikana mielen valtasi levottomuus, ei epäusko saanut valtaa hänestä, vaan Jumala vahvisti Mariaa päivä päivältä ja kulki hänen kanssaan alusta loppuun.

"Tiesitkö, Maria, että poikasi kerran vetten päällä kulkee.  
Tiesitkö, Maria, että lapsemme hän pelastukseen sulkee.  
Syntyi tänne maailmaan Hän tuomaan sanomaa.  
Tämä pienokainen rakkain myös sinut lunastaa.  
Tiesitkö, Maria, että sokean Hän valoon uuteen johtaa.  
Kuinka kädellään hän tyynnyttää, kun myrskytuuli kohtaa.  
Enkeleitten maan Hän meidän vuoksi jättää saa.  
Kun sä lastas pientä hoivaat, niin hoivaat Jumalaa.  
Ja nähdä saat kun kuuro kuulee, kuollut virkoaa,  
rampa hyppii, mykkä laulaa kiitoslauluaan!  
Tiesitkö, Maria, että poikasi on luomakunnan Luoja.  
Tiesitkö myös sen, että lapsesi on ainut rauhan tuoja.  
Hän ken uinuu vierelläs on Taivaan Kuningas, syytön uhrilammas ja Messias!"  
(San. Buddy Greene, suom.san. Seppo J. Järvinen)

Ei tiennyt Maria tuolloin, mitä Jumala oli lapsensa varalle suunnitellut, niin kuin emme mekään tiedä tänä päivänä, millaisia polkuja meidän lapsemme tulevat kulkemaan. Meidän tehtävämme vanhempina on pitää mahdollisimman hyvää huolta lapsistamme, rakastaa heitä ja tukea heitä elämänsä valinnoissa, tekemättä kuitenkaan valintoja heidän puolestaan. Voimme vain toivoa parasta ja rukoilla – siinä tärkein: rukoilla. Antaa lapsen elämä ja asiat käsivarsille, jotka kantavat koko elämämme ajan. Hänen käsiinsä, joka on elämän meihin puhaltanut.

”Lapsi syntyy Jumalan tuoksu hiuksissaan.

Lapsi syntyy Jumalan katse silmissään.

Lapsi syntyy Jumalan rakkaus käsissään.

Lapsi syntyy Jumalan lupaus sielussaan:

Sinä olet minun. En koskaan hylkää sinua.”

(Margit Pulkkinen)

Kevään riemua pääsiäisen odotukseen,

Elina Koivuniemi, lastenohjaaja